Il-Pulizija llum arrestat lil żewġ irġiel għax dawn inqabdu bil-kannabis u l-kokaina f'żewġ każijiet separati. L-irġiel inqabdu fil-Marsa u fil-Furjana. L-ewwel qabda saret dalgħodu meta f'xi l-10.30am, waqt li l-Pulizija mir-Rapid Intervention Unit (RIU) kienet għaddejja fuq ronda u spezzjonijiet f'diversi toroq, karozzi tal-linja u ħwienet, b'rabta mal-miżuri tal-COVID-19, innutat raġel jaġixxi b'mod suspettuż ġo ġnien pubbliku fi Triq Patri Feliċjan Bilocca, il-Marsa. Waqt li l-pulizija bdew mixjin lejh, dan deher jarmi kalzetta qalb is-siġar. Minħabba f'hekk, ir-raġel ġie arrestat, inġabret il-kalzetta u fiha nstabu 13-il pakkett b'sustanza aktarx kannabis lesti biex jiġu ttraffikati, flimkien ma' €225 fi flus kontanti. Wara din is-sejba, il-Pulizija tal-Għassa tal-Ħamrun wettqet ukoll tfittxija fir-residenza tiegħu f'Birżebbuġa fejn instabu oġġetti relatati mat-traffikar tad-droga, fosthom miżien u numru kbir ta' boroż u pakketti żgħar vojta, u madwar €900 fi flus kontanti. Ir-raġel, li huwa Niġerjan u għandu 27 sena, qiegħed jinżamm fil-lock-up tal-Pulizija fil-Kwartieri Ġenerali, il-Furjana. CMRU F'każ separat, għall-ħabta tas-2pm, waqt li l-pulizija tal-Għassa tal-Belt kienu għaddejjin b'ronda minn Triq il-Kappuċċini fil-Furjana, innutaw vettura li kienet ġiet irrappurtata misruqa iżjed kmieni dan ix-xahar. Kif il-pulizija avviċinaw lix-xufier, raġel ta' 34 sena, dan ipprova jaħrab imma nqabad. Il-pulizija fittxew fuqu u sabu 13-il qartas b'sustanza suspettata kokaina kif ukoll madwar €300. It-tfittxijiet komplew fir-residenza tar-raġel, fejn il-pulizija sabu madwar €800 oħra flus kontanti kif ukoll miżien elettroniku. L-investigazzjonijiet taż-żewġ każijiet qed jitmexxew mill-Pulizija tad-Distrett tal-Ħamrun u tal-Belt Valletta rispettivament. Arrest ieħor ilbieraħ Arrestat raġel li nqabad bid-droga fil-Marsa Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6058df0819517_rand.td-a-rec-img{text-align:left}.td_uid_3_6058df0819517_rand.td-a-rec-img img{margin:0 auto 0 0}